b"\n_START_ARTICLE_\nAnuyoga\n_START_PARAGRAPH_\nAnuyoga (sanskrit; devanagari: \xe0\xa4\x85\xe0\xa4\xa8\xe0\xa5\x81\xe0\xa4\xaf\xe0\xa5\x8b\xe0\xa4\x97; tibetansk: \xe0\xbd\xa2\xe0\xbe\x97\xe0\xbd\xba\xe0\xbd\xa6\xe0\xbc\x8b\xe0\xbd\xa6\xe0\xbd\xb4\xe0\xbc\x8b\xe0\xbd\xa2\xe0\xbe\xa3\xe0\xbd\xa3\xe0\xbc\x8b\xe0\xbd\xa0\xe0\xbd\x96\xe0\xbe\xb1\xe0\xbd\xbc\xe0\xbd\xa2\xe0\xbc\x8b\xe0\xbd\x82\xe0\xbe\xb1\xe0\xbd\xb2\xe0\xbc\x8b\xe0\xbd\x90\xe0\xbd\xba\xe0\xbd\x82\xe0\xbc\x8b\xe0\xbd\x94\xe0\xbc\x8b, THL: je su naljor, wylie: rjes su rnal 'byor) eller \xc2\xabden etterf\xc3\xb8lgende yoga\xc2\xbb, er et begrep som benyttes av skolen nyingma i tibetansk buddhisme. Anuyoga er den andre seksjonen av de tre indre tantraer, som best\xc3\xa5r av mah\xc4\x81yoga, anuyoga og atiyoga. Dette er i henhold til den nifoldige inndelingen av buddhismens praksis som brukes av nyingma. Anuyoga fokuserer p\xc3\xa5 \xc2\xabfullf\xc3\xb8relsens fase\xc2\xbb (dzogrim) i vajray\xc4\x81na, hvor visualiseringen av guddommer skjer momentant i stedet for gjennom den gradvise prosessen i mah\xc4\x81yoga. Fokuset ligger p\xc3\xa5 det rene land og p\xc3\xa5 den subtile kroppen, med dens chakraer, dens bindu, dens system av n\xc4\x81\xe1\xb8\x8d\xc4\xaber og dens prana (livskraft)._NEWLINE_Anuyoga representerer b\xc3\xa5de en samling tantriske skrifter i tekstsamlingen Nyingma Gy\xc3\xbcbum, s\xc3\xa5vel som en spesifikk vekt p\xc3\xa5 synspunkter og praksis. De tantriske skriftene best\xc3\xa5r av fire rotsutraer, seks tantraer om \xc3\xa5 klarkj\xc3\xb8re de seks grenser, 12 sjeldne tantraer og 70 litter\xc3\xa6re tekster."